Kakebeen weggeskiet vir R300
JY LEES NOU Kakebeen weggeskiet vir R300
DIE vrou met die geskende gesig kyk sonder woorde om haar rond. Die varkhokke is leeg, die bokkraal verlate. Daar is nie beeste wat op pad na die suiping bulk en stoot soos vroeër nog nie, voor 'n enkele haelgeweerskoot alles kom verander het.
Al die gewone plaasdinge hier op Mathafeni buite Ladysmith in KwaZulu-Natal het op daardie dag in 2002 tot stilstand gekom. Met die enkele skoot daar by die hek het 'n plaasaanvaller nie net die boervrou Mariette Nel (toe 47) se kakebeen weggeskiet nie, maar ook haar lewe onherroeplik verander.
Maar hier sal weer eendag geboer word, sê sy met oortuiging. Sy is dan hier gebore, was van kleins af al saam met pa Frik al met die boerdery doenig. Toe haar ouers in die middel 90's sterf, het sy alleen voortgeboer.
Daardie Saterdagoggend van 26 Oktober 2002 het alles verander. Sy en haar huishulp, Miriam Mamyembe (59), het half-ses die oggend in die bakkie geklim om groente mark toe te neem. Toe sy 100 m verder by die plaashek stop, sien sy skrams uit die hoek van haar oog iemand op haar afstorm.
Hy het die geweer teen haar gesig gedruk en die sneller getrek; sy het vooroor op die stuurwiel geval en die aanvaller het 'n banksakkie met R300 gegryp en weggehardloop.
Sy het die vreeslikste pyn in haar gesig gehad, maar nie besef haar kakebeen is weggeskiet nie, vertel sy. Ook dat sy toe gewonder het of dit is hoe 'n bokkie moet voel wanneer hy deur jagters gewond is . . .